Forslag til Rådets direktiv om ændring af direktiv 92/79/EØF om indbyrdes tilnærmelse af cigaretafgifterne, af direktiv 92/80/EØF om indbyrdes tilnærmelse af afgifterne på andre former for forarbejdet tobak end cigaretter, og af direktiv 95/59/EF om forbrugsbeskatning af forarbejdet tobak bortset fra omsætningsafgift (98/C 203/10) KOM(1998) 320 endelig udg. - 98/0189(CNS)

(Forelagt af Kommissionen den 18. maj 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 99,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

I den første beretning (1) om punktafgiftsstrukturen og -satserne, der blev udarbejdet i overensstemmelse med bestemmelserne i Rådets direktiv 92/79/EØF (2) og Rådets direktiv 92/80/EØF (3), nøjedes Kommissionen med at fremhæve visse vanskeligheder i forbindelse med direktivernes anvendelse uden dog at foreslå bestemte løsninger;

siden da har der fundet et høringsforløb sted mellem nationale forvaltninger, økonomiske kredse og interessegrupper;

første etape af dette høringsforløb var Lissabon-konferencen, hvis formål var at vurdere resultaterne af den gældende EF-ordning og at bistå Kommissionen i dens arbejde med at udforme den fremtidige politik på punktafgiftsområdet;

høringsforløbet mundede ud i Kommissionens anden beretning;

under høringsforløbet blev der konstateret vanskeligheder med hensyn til, hvorledes reglen om den mindste virkning på 57 % skal anvendes;

skal det indre marked virke efter hensigten, et det nødvendigt at reglerne fortolkes og anvendes på mere ensartet vis i alle medlemsstaterne;

skal det indre marked virke efter hensigten, er det også nødvendigt, at der fastsættes regler, der lettere kan anvendes i praksis;

medlemsstaterne bør dog indrømmes den nødvendige smidighed til fastsættelse og iværksættelse af en politik, der er tilpasset de nationale forhold;

af praktiske årsager må der indrømmes medlemsstaterne en vis smidighed til tilpasning af virkningen af den samlede mindstepunktafgift i forbindelse med visse ændringer, inkl. af momssatsen;

det er nødvendigt at give medlemsstaterne mulighed for at neutralisere de virkninger, ændringer af momssatsen har på den samlede mindstepunktafgift;

denne mulighed må ikke medføre konkurrenceforvridninger eller forstyrrelse af det indre markeds rette virkemåde;

de muligheder, medlemsstaterne tilbydes med hensyn til direktivernes anvendelse, må være tidsbegrænsede;

der er intet til hinder for, at medlemsstaterne bemyndiges til at anvende en mindstepunktafgift på cigarer, cigarillos og røgtobak, når en sådan mulighed allerede findes for cigaretter og tobak til rulning;

det er nødvendigt at indføre en regelmæssig revisonsprocedure;

det nuværende tidsrum på to år er for begrænset til, at man kan komme på den nødvendige afstand, når der indføres ændringer i medlemsstaternes lovgivning;

derfor må der foretages en fornyet gennemgang hvert femte år;

for at undgå at EF-mindstebeløbene for cigarer, cigarillos, tobak til rulning og røgtobak udhules, er det nødvendigt at fastsætte en tidsplan for forhøjelser;

derfor må Rådets direktiv 92/79/EØF, 92/80/EØF og 95/59/EF (4) ændres -

UDSTEDT FØLGENDE DIREKTIV:

Artikel 1

I direktiv 92/79/EØF foretages følgende ændringer:

1. Følgende artikel 2 a indsættes:

»Artikel 2 a

1. Når der i detailprisen for cigaretter i den mest efterspurgte prisklasse i en medlemsstat indtræffer en ændring, der bevirker, at virkningen af den samlede mindstepunktafgift kommer ned under det i artikel 2, første afsnit, fastsatte niveau, kan den pågældende medlemsstat undlade at tilpasse virkningen af den samlede mindstepunktafgift til senest den 1. januar i det andet år efter ændringen.

2. Forhøjer en medlemsstat merværdiafgiftssatsen for cigaretter, kan den nedsætte virkningen af den samlede mindstepunktafgift med et beløb, der udtrykt som en procent af detailprisen svarer til forhøjelsen af merværdiafgiftssatsen, der ligeledes er udtrykt som en procent af detailprisen, også selv om en sådan tilpasning bevirker, at virkningen af den samlede mindstepunktafgift kommer ned under det i artikel 2 fastsatte niveau.

3. Har en medlemsstat i overensstemmelse med stk. 2 nedsat virkningen af den samlede mindstepunktafgift til et niveau, der ligger under det i artikel 2, første afsnit, fastsatte niveau, forhøjer den virkningen for at nå op på mindst dette niveau senest den 1. januar i det andet år efter nedsættelsen har fundet sted.«

2. Artikel 4 affattes således:

»Artikel 4

Hvert femte år, første gang senest den 31. december 2002, gennemgår Rådet på grundlag af en beretning samt eventuelt forslag fra Kommissionen den samlede mindstepunktafgift, der er fastsat i artikel 2, artikel 3, stk. 2, samt punktafgiftsstrukturen, således som den er fastlagt i artikel 16 i Rådets direktiv 95/59/EF, og træffer efter høring af Europa-Parlamentet med enstemmighed de fornødne foranstaltninger. I Kommissionens beretning og Rådets overvejelser skal indgå hensynet til, at det indre marked virker efter hensigten, og til traktatens bredere målsætninger.«

Artikel 2

I direktiv 92/80/EØF foretages følgende ændringer:

1. Artikel 3, stk. 1, affattes således:

»1. Medlemsstaterne anvender senest den 1. januar 1993 en punktafgift, der kan være:

a) en værdipunktafgift, beregnet på grundlag af de højeste detailsalgspriser for hver vare, der frit er fastsat af de i Fællesskabet etablerede fabrikanter og importørerne fra tredjelande i overensstemmelse med artikel 9 i direktiv 95/59/EF, eller

b) en specifik afgift, udtrykt i beløb pr. kg eller eventuelt pr. antal stykker, for cigarer og cigarillos, eller

c) en blandet afgift, omfattende et værdielement og et specifikt element.

Medlemsstaterne kan i de tilfælde opkræve en mindstepunktafgift, udtrykt på samme måde som den i litra b) omhandlede punktafgift, såfremt punktafgiften enten er en værdiafgift eller en blandet afgift.

Den samlede punktafgift, udtrykt som en procent eller som et beløb pr. kg eller pr. antal stykker, skal fra den 1. januar 1999 være mindst lig med de mindstesatser eller mindstebeløb, der er fastsat for:

- cigarer og cigarillos: til 5 % af detailsalgsprisen indbefattet alle afgifter eller til 9 ECU for 1 000 stk. eller til 9 ECU pr. kg

- finskåren tobak til rulning af cigaretter: til 30 % af detailsalgsprisen indbefattet alle afgifter eller til 24 ECU pr. kg

- anden røgtobak: til 20 % af detailsalgsprisen indbefattet alle afgifter eller til 18 ECU pr. kg.

Fra den 1. januar 2001 erstattes beløbene på 9 ECU for cigarer og cigarillos, på 24 ECU for finskåren tobak til rulning af cigaretter og på 18 ECU for anden røgtobak med henholdsvis beløb på 10 ECU, 25 ECU og 19 ECU.«

2. Artikel 4 affattes således:

»Artikel 4

Hvert femte år, første gang senest den 31. december 2002, gennemgår Rådet på grundlag af en beretning samt eventuelt forslag fra Kommissionen de i dette direktiv fastsatte punktafgiftssatser og træffer efter høring af Europa-Parlamentet med enstemmighed de fornødne foranstaltninger. I Kommissionens beretning og Rådets overvejelser skal indgå hensynet til, at det indre marked virker efter hensigten, og til traktatens bredere målsætninger.«

Artikel 3

I artikel 16 i direktiv 95/59/EF foretages følgende ændringer:

1. Følgende stk. 2 a indsættes:

»2 a. Uanset stk. 2 kan en medlemsstat, når der i denne indtræffer en ændring i detailprisen, f.eks. som følge af ændring i momssatserne, for cigaretter i den mest efterspurgte prisklasse, der bevirker, at punktafgiftens specifikke element udtrykt som en procent af den samlede afgiftsbyrde kommer ned på et niveau under 5 % eller op på et niveau på over 55 % af den samlede afgiftsbyrde, undlade at tilpasse det specifikke punktafgiftsbeløb til senest den 1. januar i det andet år efter ændringen.«

2. I stk. 3 første og anden linje, ændres ordene »forbrugsafgiften eller omsætningsafgiften« til ordet »forbrugsafgiften«.

Artikel 4

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 1. januar 1999. De underretter straks Kommissionen herom.

Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen de væsentligste nationale forskrifter, som de vedtager på det område, der er omfattet af dette direktiv.

Artikel 5

Dette direktiv får virkning på tyvendedagen for offentliggørelsen i De Europæiske Fællesskabers Tidende.

Artikel 6

Dette direktiv er rettet til medlemsstaterne.

(1) KOM(95) 285 endelig udg. af 13.9.1995.

(2) EFT L 316 af 31.10.1992, s. 8.

(3) EFT L 316 af 31.10.1992, s. 10.

(4) EFT L 291 af 6.12.1995, s. 40.